నాన్న కోసం 'రంగస్థలం'కు బ్రేకులేసిన చరణ్!
TNN| Dec 2, 2017, 12.56 PM IST
తండ్రి చిరంజీవితో రామ్ చరణ్
మెగాపవర్ స్టార్ రామ్ చరణ్ హీరోగా హైదరాబాద్‌లోనే ఓ పల్లెటూరి బ్యాగ్రౌండ్‌తో వున్న సెట్టింగులో జరుగుతున్న రంగస్థలం సినిమా షూటింగ్‌కి తాత్కాలికంగా బ్రేకులు పడ్డాయి. మెగాస్టార్ నటించనున్న సైరా సినిమా ఫస్ట్ షెడ్యూల్ ఈ నెల 6న ప్రారంభం కానుంది. వారం రోజుల పాటు జరగనున్న ఈ ఫస్ట్ షెడ్యూల్‌కు అందుబాటులో వుండటం కోసమే రంగస్థలం సినిమా షూటింగ్‌కి బ్రేక్ తీసుకున్నాడు రామ్ చరణ్.
సైరా సినిమాకు నిర్మాతగా తాను ఫస్ట్ షెడ్యూల్ బాధ్యతలు చూసుకోవాల్సి వుండగా.. రంగస్థలం సినిమాకు సినిమాటోగ్రఫీ అందిస్తున్న రత్నవేలు సైరా సినిమాకు కూడా కెమెరా హ్యాండిల్ చేస్తున్నాడు. అందువల్లే ఈ బ్రేక్ అనివార్యమైందని తెలుస్తోంది.
సైరా ఫస్ట్ షెడ్యూల్ ముగిసిన తర్వాత మళ్లీ రంగస్థలం చివరి షెడ్యూల్‌కి హాజరుకానున్న చెర్రీ.. అదే షెడ్యూల్లో మిగిలిన మూడు పాటల షూటింగ్ పూర్తి చేసుకునేందుకు ప్లాన్ చేసుకుంటున్నాడు. డిసెంబర్ నెలాఖరులోగా ఆ మూడు పాటల షూటింగ్ పూర్తి చేయగలిగితే మళ్లీ ఆ తర్వాత సైరా షూటింగ్ రెండో షెడ్యూల్లో పాల్గొనవచ్చనేది చెర్రీ ఆలోచనగా యూనిట్ వర్గాలు చెబుతున్నాయి.